b"\n_START_ARTICLE_\nDehisc\xc3\xa8ncia\n_START_PARAGRAPH_\nDehisc\xc3\xa8ncia en biologia, i especialment en bot\xc3\xa0nica, \xc3\xa9s l'obertura d'un \xc3\xb2rgan tancat perqu\xc3\xa8 en pugui sortir el contingut quan arriba a la maduresa. _NEWLINE_El contrari \xc3\xa9s la indehisc\xc3\xa8ncia, que es refereix al fet que els \xc3\xb2rgans no s'obren espont\xc3\xa0niament. Els aquenis (dels gira-sols, les maduixes o la dent de lle\xc3\xb3 (g\xc3\xa8nere Taraxacum), per exemple) s\xc3\xb3n fruits indehiscents._NEWLINE_En biologia animal es parla, igualment, de dehisc\xc3\xa8ncia en el cas, per exemple, de la muda dels artr\xc3\xb2podes, que es fa gr\xc3\xa0cies a les l\xc3\xadnies de dehisc\xc3\xa8ncia, que permeten l'obertura de l'antiga cut\xc3\xadcula, de la qual l'animal es desf\xc3\xa0._NEWLINE_En biologia humana, dehisc\xc3\xa8ncia \xc3\xa9s un terme m\xc3\xa8dic que significa l'obertura o la ruptura anormal d'un m\xc3\xbascul.\n_START_SECTION_\nLa dehisc\xc3\xa8ncia en bot\xc3\xa0nica\n_START_PARAGRAPH_\nEn la millora vegetal, la manipulaci\xc3\xb3 de la dehisc\xc3\xa8ncia fa augmentar el rendiment de la collita i la facilitat amb qu\xc3\xa8 es duu a terme; per aix\xc3\xb2, moltes plantes cultivades han passat de ser dehiscents (de manera natural) a indehiscents (en les formes cultivades). La dehisc\xc3\xa8ncia \xc3\xa9s l'obertura de les estructures de les plantes, com s\xc3\xb3n el fruit, l'antera, o l'esporangi, per alliberar el contingut: llavors, pol\xc2\xb7len i espores, respectivament. A vegades, aix\xc3\xb2 implica un despreniment complet d'una part de l'\xc3\xb2rgan. _NEWLINE_S\xc3\xb3n exemples de fruits dehiscents els de la ginesta, el c\xc3\xb2lquic, l'iris, la rosella, el tabac, l'acant i les brassic\xc3\xa0cies, que tenen un fruit anomenat s\xc3\xadliqua.\n_START_SECTION_\nDehisc\xc3\xa8ncia explosiva\n_START_PARAGRAPH_\nEs tracta d'un sistema de dehisc\xc3\xa8ncia que en la flora dels Pa\xc3\xafsos Catalans presenta, per exemple, el cogombre amarg (Ecballium elaterium). Aquesta cucurbit\xc3\xa0cia aut\xc3\xb2ctona emet les llavors a uns quants metres de dist\xc3\xa0ncia quan es toquen els seus fruits madurs. En el cas de l'arbre Hura crepitans, les llavors, despr\xc3\xa9s d'una explosi\xc3\xb3 sorollosa, arriben a dist\xc3\xa0ncies de cent metres. El g\xc3\xa8nere ornamental Impatiens tamb\xc3\xa9 t\xc3\xa9 una dehisc\xc3\xa8ncia explosiva. L'Sphagnum (molsa que forma la torba) tamb\xc3\xa9 t\xc3\xa9 una explosi\xc3\xb3 d'espores.\n_START_SECTION_\nDehisc\xc3\xa8ncia de les anteres\n_START_PARAGRAPH_\nLa darrera funci\xc3\xb3 de l'antera \xc3\xa9s alliberar els grans de pol\xc2\xb7len. Perqu\xc3\xa8 aix\xc3\xb2 sigui possible, la paret es trenca per un lloc espec\xc3\xadfic, que passa al llarg de l'antera i que es pot veure com una identificaci\xc3\xb3 entre els l\xc3\xb2culs de cada teca. Les anteres tenen diversos tipus de dehisc\xc3\xa8ncia:_NEWLINE_Dehisc\xc3\xa8ncia longitudinal: l'antera s'obre longitudinalment._NEWLINE_Dehisc\xc3\xa8ncia transversal: l'antera s'obre transversalment._NEWLINE_Dehisc\xc3\xa8ncia apical: s'obre un porus apical a trav\xc3\xa9s del qual surt el pol\xc2\xb7len._NEWLINE_Segons la direcci\xc3\xb3 en la qual els filaments fan la dehisc\xc3\xa8ncia, es parla de:_NEWLINE_Dehisc\xc3\xa8ncia introrsa: ocorre cap al centre de la flor, cosa que facilita l'autopol\xc2\xb7linitzaci\xc3\xb3._NEWLINE_Dehisc\xc3\xa8ncia extrorsa: ocorre cap enfora de la flor, cosa que condueix en gran manera a la pol\xc2\xb7linitzaci\xc3\xb3 encreuada.\n_START_SECTION_\nDehisc\xc3\xa8ncia dels esporangis en les molses\n_START_PARAGRAPH_\nEl teixit o endoteci que hi ha a les c\xc3\xa0psules de les molses (bri\xc3\xb2fits) permet un funcionament semblant a la dehisc\xc3\xa8ncia que es presenta en les anteres.\n_START_SECTION_\nDehisc\xc3\xa8ncia dels esporangis en falgueres\n_START_PARAGRAPH_\nMoltes falgueres leptoesporangiades tenen un anell (annulus) al voltant de l'esporangi que propulsa les espores cap enfora. Les falgueres eusporangiades generalment no disposen de mecanismes especialitzats de dehisc\xc3\xa8ncia"